
	Par Jūrmalas valstspilsētas pašvaldības ilgtermiņa saistību uzņemšanos Pašvaldības īpašumu pārvaldīšanas centra transportlīdzekļa iegādei operatīvajā līzingā
	(protokols Nr. 10, 55. punkts)


Jūrmalas valstspilsētas pašvaldības iestāde “Pašvaldības īpašumu pārvaldīšanas centrs” (turpmāk – Pašvaldības īpašumu pārvaldīšanas centrs) 2026. gada 29. aprīlī izsludināja iepirkumu par transportlīdzekļa iegādi operatīvajā līzingā ar identifikācijas Nr. PIPC 2026/11 “Transportlīdzekļu iegāde operatīvajā līzingā” (turpmāk – Iepirkums).

Iepirkuma procedūrā tika saņemti trīs piedāvājumi un saskaņā ar Pašvaldības īpašumu pārvaldīšanas centra iepirkuma komisijas 2026. gada 25. maija sēdē pieņemto lēmumu līguma slēgšanas tiesības Iepirkumā piešķirtas SIA ”Mobire Latvija”, reģistrācijas numurs 40103307847, par kopējo nomas maksu 25 848,50 euro (divdesmit pieci tūkstoši astoņi simti četrdesmit astoņi euro un 50 centi), tajā skaitā pievienotās vērtības nodoklis, ar operatīvā līzinga termiņu uz 48 mēnešiem un ikmēneša maksājumu 538,51 euro (pieci simti trīsdesmit astoņi euro un 51 cents). Transportlīdzekļa atlikusī vērtība pēc līguma perioda beigām ir 17 908 euro (septiņpadsmit tūkstoši deviņi simti astoņi euro), tajā skaitā pievienotās vērtības nodoklis.
Saskaņā ar Iepirkuma tehnisko specifikāciju operatīvā līzinga līguma par transportlīdzekļa iegādi (turpmāk – līgums) izpildes termiņš ir līdz 50 mēnešiem, tajā skaitā transportlīdzekļa piegādes termiņš ir ne ilgāk kā divi mēneši no līguma noslēgšanas brīža, un transportlīdzekļa nomas - operatīvā līzinga - termiņš ir 48 mēneši no transportlīdzekļa piegādes brīža. 

Lai nodrošinātu transportlīdzekļa nomu Pašvaldības īpašumu pārvaldīšanas centra vajadzībām, nepieciešams noslēgt līgumu, kura darbības termiņš ir līdz 50 mēnešiem, tajā skaitā operatīvā līzinga termiņš ir 48 mēneši, kas ir Jūrmalas valstspilsētas pašvaldības ilgtermiņa saistības. Transportlīdzekļa noma ir nepieciešama, lai Pašvaldības īpašumu pārvaldīšanas centrs īstenotu Pašvaldības likuma 4. pantā noteiktās autonomās funkcijas atbilstoši Jūrmalas domes 2024. gada 25. janvāra nolikumā Nr. 2 “Pašvaldības īpašumu pārvaldīšanas centra nolikums” noteiktajam.
No likuma “Par valsts budžetu 2026. gadam un budžeta ietvaru 2026., 2027. un 2028. gadam” 40. panta ceturtās daļas izriet, ka pašvaldība var saņemt jaunu aizņēmumu vai sniegt galvojumu, ja:

1. pašvaldības saistību (aizņēmumu, galvojumu un citu ilgtermiņa saistību) (turpmāk – Saistību) apmērs kādā no saistību izpildes gadiem nepārsniedz 15 procentus no 2026. gada plānotajiem pamatbudžeta ieņēmumiem bez valsts budžeta transfertiem noteikta mērķa finansēšanai, tajā skaitā bez valsts budžeta transfertiem Eiropas Savienības un citas ārvalstu finanšu palīdzības līdzfinansētiem projektiem noteiktu mērķu (izdevumu) finansēšanai, un iemaksām pašvaldību finanšu izlīdzināšanas fondā (turpmāk – Vērtētajiem ieņēmumiem);

2. pašvaldības bilances ilgtermiņa saistību apmērs nepārsniedz 30 procentus no kopējās bilances summas un likviditātes koeficients (neieskaitot krājumus) nav zemāks par 0,8;

3. pašvaldībai nav neatmaksāts budžeta un finanšu vadības aizņēmums uzturēšanas izdevumu un kavēto maksājumu segšanai.

Atbilstoši Jūrmalas valstspilsētas pašvaldības uzņemto Saistību uzskaitei, Saistību apjoms pret Vērtētajiem ieņēmumiem uz 2026. gada 17. augustu ir 11,50 procenti, turpmākajiem gadiem Saistību apjoms ir redzams lēmumam pievienotajā informācijā. Savukārt atbilstoši 2025. gada bilancei Jūrmalas valstspilsētas pašvaldības bilances ilgtermiņa saistību apmērs ir 12,2 procenti un likviditātes koeficients 0,57, kā arī Jūrmalas valstspilsētas pašvaldībai nav izsniegts budžeta un finanšu vadības aizņēmums uzturēšanas izdevumu un kavēto maksājumu segšanai.
Pamatojoties uz Publiskas personas finanšu līdzekļu un mantas izšķērdēšanas novēršanas likuma 3. panta pirmās daļas 1. punktu, likuma “Par pašvaldību budžetiem” 22. panta pirmo un otro daļu, likuma “Par valsts budžetu 2026. gadam un budžeta ietvaru 20256, 2027. un 2028. gadam” 40. panta septītās daļas 1. punktu, Jūrmalas domes Finanšu komitejas 2026. gada 20. augusta atzinumu (protokols Nr. 1.2-11/65) Jūrmalas dome nolemj:

1. Uzņemties ilgtermiņa saistības 25 848,50 euro (divdesmit pieci tūkstoši astoņi simti četrdesmit astoņi euro un 50 centi) apmērā laika posmā no 2027. gada līdz 2030. gadam transportlīdzekļa iegādei operatīvajā līzingā Pašvaldības īpašumu pārvaldīšanas centra vajadzībām.

2. Uzdot Jūrmalas valstspilsētas administrācijas Finanšu nodaļas Budžeta daļai sagatavot grozījumus šajā lēmumā, nosakot finansējuma apjomu gadu griezumā, pēc transportlīdzekļa piegādes Pašvaldības īpašumu pārvaldīšanas centram.

3. Paredzēt ar ilgtermiņa saistību uzņemšanos saistīto izdevumu segšanu no Jūrmalas valstspilsētas pašvaldības budžeta.

